ΠΑΓΚΟΣΜΙΑ ΗΜΕΡΑ ΠΕΡΙΒΑΛΛΟΝΤΟΣ

 Η Δημοτική Επιχείρηση Δήμου Κασσάνδρας ευαισθητοποιείται για το Περιβάλλον, συμμετέχοντας στον εορτασμό, με τη διοργάνωση της **«Εβδομάδας Περιβάλλοντος»**. Οι μικροί μαθητές των Παιδικών Σταθμών του Δήμου μας, στέλνουν το δικό τους μήνυμα για την ημέρα αυτή μέσα από δράσεις σχετικές με το περιβάλλον. Τα παιδιά μέσα από την ενασχόληση τους άφησαν το δικό τους αποτύπωμα και ήρθαν σε επαφή με την φύση, ενώ οι εκπαιδευτικοί των Σταθμών τους μίλησαν για την αναγκαιότητα σεβασμού προς την φύση με απώτερο στόχο την ευαισθητοποίηση τους σε περιβαλλοντικά θέματα.

* Τα μικρά παιδικά χεράκια συνέβαλλαν ώστε ο κάθε παιδικός σταθμός να αποκτήσει τον δικό του κήπο και να φυτέψουν τα δικά τους λαχανικά και καλλωπιστικά φυτά , που με αγάπη και φροντίδα θα μεγαλώσουν κατά την διάρκεια του καλοκαιριού και θα ανακαλύψουν στην πράξη τον «κύκλο ζωής των λαχανικών και των φυτών».

Τα υλικά της δράσης είναι μια ευγενική χορηγία των Γεωπονικών καταστημάτων της περιοχής Λειβαδιώτης Ηρακλής , Τσελεπής Ζάχος και Τσελεπής Βασίλης.

* Ο κάθε παιδικός σταθμός απέκτησε τους δικούς τους κάδους ανακύκλωσης και τα παιδιά διαπίστωσαν πόσο αναγκαία είναι η ανακύκλωση για την προστασία του περιβάλλοντος. Τα παιδιά μαθαίνουν με ευχάριστο τρόπο να διαχωρίζουν τα προϊόντα που χρησιμοποιούν στην καθημερινή τους ζωή σύμφωνα με το υλικό που είναι φτιαγμένα θέλοντας να καλλιεργήσουμε την περιβαλλοντική συνείδηση των μαθητών από μικρή ηλικία.

Χορηγοί της δράσης αυτής ήταν οι εταιρείες Υδροφίλη Α.Ε , Βερόη Α.Ε,

Γεωλόγος Ε.Δ.Ε – Γκέγκας Νικόλαος

* Σε συνεργασία με τον Δήμο Κασσάνδρας και τον Αντιδήμαρχο καθαριότητας κο Παντζίκη Παύλο, διαθέσαμε σε κάθε παιδικό σταθμό τους ειδικούς κάδους compost και τα παιδιά έμαθαν για την σημασία της κομποστοποίησης και τα σημαντικά οφέλη της στο περιβάλλον. Τα παιδιά διδάχθηκαν με απλό τρόπο την διαδικασία όπου μετατρέπονται τα οργανικά απόβλητα της κουζίνας και του κήπου (φλούδες φρούτων και λαχανικών, υπολείμματα φαγητού, κ.λπ.) σε λίπασμα (κομπόστ) μετά την τοποθέτησή τους στον ειδικό αυτό κάδο.

 Ευχαριστούμε πολύ το προσωπικό των παιδικών σταθμών και τους υπαλλήλους της Κ.Ε.ΔΗ.Κ που αγκάλιασαν αυτήν μας τη δράση.

 Η Παγκόσμια Ημέρα Περιβάλλοντος θεσπίστηκε από τον ΟΗΕ το 1972 και εορτάζεται την 5η Ιουνίου κάθε χρόνο, ως ημέρα ενημέρωσης του κοινού για περιβαλλοντικά θέματα. Την ώρα, που ο πλανήτης αντιμετωπίζει κινδύνους από την περιβαλλοντική ρύπανση και προκαλεί ανεπανόρθωτες καταστροφές , η σημασία αυτής της ημέρας είναι πιο επίκαιρη και απαραίτητη από ποτέ άλλοτε. Η σχέση του ανθρώπου με την φύση είναι μια σχέση αλληλεπίδρασης. Έχουμε χρέος λοιπόν όλοι μας να σεβόμαστε το περιβάλλον. Το οφείλουμε στα παιδιά μας που αποτελούν το μέλλον αυτού του τόπου.

**Ευαισθητοποιήστε τα παιδιά σας από μικρά, γιατί το μέλλον αυτού του πλανήτη τους ανήκει!**

**Ο Πρόεδρος της Κ.Ε.ΔΗ.Κ**

**Ηρακλής Λειβαδιώτης**